b'\n_START_ARTICLE_\nL\xc3\xadnia evolutiva de Bulbasaur\n_START_PARAGRAPH_\nAquesta l\xc3\xadnia evolutiva de Pok\xc3\xa9mon inclou Bulbasaur, Ivysaur i Venusaur.\n_START_SECTION_\nEtimologia\n_START_PARAGRAPH_\nEl nom Bulbasaur \xc3\xa9s una mescla del mot angl\xc3\xa8s "bulb" (bulb) i el grec "sauros" (llangardaix).\n_START_SECTION_\nMorfologia\n_START_PARAGRAPH_\nBulbasaur \xc3\xa9s un petit llangardaix tetr\xc3\xa0pode. El seu color \xc3\xa9s verd amb taques de verd fosc. Quan un Bulbasaur neix, no t\xc3\xa9 un bulb a l\'esquena, sin\xc3\xb3 una llavor que aviat es converteix en un gran bulb de flor. Aquest bulb pot absorbir energia solar per obtenir una reserva de nutrients pel Bulbasaur.\n_START_SECTION_\nAls videojocs\n_START_PARAGRAPH_\nEn els jocs Pok\xc3\xa9mon Blue i Pok\xc3\xa9mon Red i Pok\xc3\xa9mon VermellFoc i VerdFulla, Bulbasaur \xc3\xa9s un dels tres Pok\xc3\xa9mon que el jugador pot triar com el seu Pok\xc3\xa9mon inicial, juntament amb Charmander i Squirtle._NEWLINE_Al joc seg\xc3\xbcent, Pok\xc3\xa9mon Groc, Bulbasaur, Charmander i Squirtle ja han estat agafats per altres entrenadors. En aquesta versi\xc3\xb3, Bulbasaur s\'aconsegueix m\xc3\xa9s endavant com un regal rebut d\'una criadora Pok\xc3\xa9mon._NEWLINE_Les bones habilitats d\'atac i defensa especials de Bulbasaur significa que pot utilitzar atacs potents de tipus Planta, com Fulla Afilada o Fuet de Vinya, i resistir b\xc3\xa9 aquest tipus d\'atac. Tanmateix, el seu atac f\xc3\xadsic \xc3\xa9s bastant feble, fent que atacs d\'aquest tipus, com Placatge, no siguin molt efectius en Bulbasaur. Tanmateix, en evolucionar dues vegades, primer a Ivysaur i despr\xc3\xa9s a Venusaur, pot aconseguir una gran millora en tots els \xc3\xa0mbits._NEWLINE_Bulbasaur apareix com un dels Pok\xc3\xa9mon que es poden aconseguir de premi a Pok\xc3\xa9mon Stadium en batre els L\xc3\xadders de Gimn\xc3\xa0s i els membres de la Lliga Pok\xc3\xa9mon. Tamb\xc3\xa9 apareix com a trofeu al joc Super Smash Bros. Melee.\n_START_SECTION_\nA l\'anime\n_START_PARAGRAPH_\nDiversos Bulbasaur han aparegut a l\'anime, per\xc3\xb2 nom\xc3\xa9s dos amb papers importants. El personatge principal, Ash Ketchum, posseeix un Bulbasaur durant gran part de la s\xc3\xa8rie. Un altre personatge, May, tamb\xc3\xa9 t\xc3\xa9 un Bulbasaur. Bulbasaur \xc3\xa9s el m\xc3\xa9s antic de tots els Pok\xc3\xa9mon d\'Ash excepte Pikachu. Abans d\'unir-se a l\'equip d\'Ash, Bulbasaur viu amb una noia anomenada Melanie, que t\xc3\xa9 cura de Pok\xc3\xa9mon abandonats, i \xc3\xa9s el guardi\xc3\xa0 dels altres Pok\xc3\xa9mon orfes. Despr\xc3\xa9s que Ash el capturi, Bulbasaur \xc3\xa9s pessimista sobre ell, per\xc3\xb2 a mesura que passa el temps, Bulbasaur es torna m\xc3\xa9s lleial i acaba tornant-se un dels Pok\xc3\xa9mon m\xc3\xa9s fidels d\'Ash, ajudant-lo en molts dels seus combats de Gimn\xc3\xa0s i fins i tot a la Lliga Pok\xc3\xa9mon de Kanto i Johto._NEWLINE_Abans de marxar cap a Hoenn, Ash deix\xc3\xa0 Bulbasaur al laboratori del Professor Oak, on s\'ha erigit com a l\xc3\xadder de tots els Pok\xc3\xa9mon que Ash t\xc3\xa9 guardats all\xc3\xa0.\n_START_SECTION_\nEtimologia\n_START_PARAGRAPH_\nEl nom Ivysaur \xc3\xa9s una mescla del mot angl\xc3\xa8s ivy(\'heura\') i el grec sauros (\'sargantana\').\n_START_SECTION_\nMorfologia\n_START_PARAGRAPH_\nEssent la forma evolucionada de Bulbasaur, el bulb que tenia abans s\'ha desenvolupat en un capoll de seda, que creix sota la llum solar. A mesura que el capoll creix, el pes afegit treu a Ivysaur la capacitat de posar-se a dues potes. Quan el capoll est\xc3\xa0 a punt de florir, emet un intens i agradable perfum.\n_START_SECTION_\nAls videojocs\n_START_PARAGRAPH_\nEn tots els jocs de Pok\xc3\xa9mon, l\'\xc3\xbanica manera d\'aconseguir Ivysaur \xc3\xa9s evolucionar un Bulbasaur. Bulbasaur apareix a Pok\xc3\xa9mon Vermell, Pok\xc3\xa9mon Verd, Pok\xc3\xa9mon Blue, Pok\xc3\xa9mon Groc, Pok\xc3\xa9mon Stadium, Pok\xc3\xa9mon VermellFoc i Pok\xc3\xa9mon VerdFulla. En altres edicions, l\'intercanvi \xc3\xa9s l\'\xc3\xbanica manera d\'aconseguir Ivysaur._NEWLINE_Malgrat que en la gran majoria de casos, els jugadors prefereixen utilitzar la seva forma evolucionada, Venusaur, Ivysaur \xc3\xa9s un Pok\xc3\xa9mon que pot resultar molt \xc3\xbatil contra els entrenadors del joc en si. En evolucionar de Bulbasaur, aconsegueix una gran millora d\'estad\xc3\xadstiques, sobretot en l\'atac i defensa especials. Dels Pok\xc3\xa9mon inicials, \xc3\xa9s el m\xc3\xa9s fort contra els tres primers L\xc3\xadders de Gimn\xc3\xa0s, que utilitzen tots tipus que tenen un desavantatge contra els Pok\xc3\xa9mon de tipus Planta com Ivysaur; Brock fa servir Pok\xc3\xa9mon roca, Misty Pok\xc3\xa9mon aqu\xc3\xa0tics i el Lt. Surge Pok\xc3\xa9mon el\xc3\xa8ctrics, que no s\xc3\xb3n d\xc3\xa8bils contra els Pok\xc3\xa9mon Planta, per\xc3\xb2 que no poden extreure el seu m\xc3\xa0xim rendiment. Malgrat que la quarta L\xc3\xadder de Gimn\xc3\xa0s, Erika, fa servir Pok\xc3\xa9mon de tipus Planta, d\xc3\xa8bils contra el tipus secundari d\'Ivysaur (Ver\xc3\xad), aquest Pok\xc3\xa9mon no apr\xc3\xa8n atacs de tipus ver\xc3\xad que facin mal, per s\xc3\xad sol. Ivysaur evoluciona en Venusaur en arribar al nivell 32.\n_START_SECTION_\nA l\'anime\n_START_PARAGRAPH_\nEn l\'episodi Bulbasaur\'s Mysterious Garden, Ash Ketchum i els seus companys troben una zona d\'evoluci\xc3\xb3 per als Bulbasaur, protegida per un Venusaur. Despr\xc3\xa9s s\xc3\xb3n testimonis de l\'evoluci\xc3\xb3 dels Bulbasaur en Ivysaur, per\xc3\xb2 el Bulbasaur d\'Ash es nega a evolucionar, i el seu entrenador en respecta la decisi\xc3\xb3.\n_START_SECTION_\nEtimologia\n_START_PARAGRAPH_\nEl nom Venusaur \xc3\xa9s una mescla del mot "venus" (en refer\xc3\xa8ncia a la planta carn\xc3\xadvora Dionaea muscipula) i el grec "sauros" (llangardaix).\n_START_SECTION_\nMorfologia\n_START_PARAGRAPH_\nVenusaur porta una flor a l\'esquena, i l\'usa per recollir energia solar, alliberant una frag\xc3\xa0ncia plaent en el proc\xc3\xa9s. A causa d\'aix\xc3\xb2, un Venusaur sol moure\'s per buscar les zones assolellades; a m\xc3\xa9s, \xc3\xa9s m\xc3\xa9s poder\xc3\xb3s a l\'estiu, quan pot absorbir m\xc3\xa9s llum solar._NEWLINE_El perfum que emet la seva flor, de colors brillants, calma els enemics durant el combat, aix\xc3\xad com els humans.\n_START_SECTION_\nAls videojocs\n_START_PARAGRAPH_\nEn tots els jocs de Pok\xc3\xa9mon, l\'\xc3\xbanica manera d\'aconseguir Venusaur \xc3\xa9s evolucionar un Ivysaur, que evoluciona de Bulbasaur. Bulbasaur apareix a Pok\xc3\xa9mon Vermell, Pok\xc3\xa9mon Verd, Pok\xc3\xa9mon Blue, Pok\xc3\xa9mon Groc, Pok\xc3\xa9mon Stadium, Pok\xc3\xa9mon VermellFoc i Pok\xc3\xa9mon VerdFulla. En altres edicions, l\'intercanvi \xc3\xa9s l\'\xc3\xbanica manera d\'aconseguir Venusaur._NEWLINE_Venusaur \xc3\xa9s un Pok\xc3\xa9mon amb una certa versatilitat en el joc competitiu, i amb l\'ajut d\'un alt nivell d\'atac i defensa especials, pot treure el m\xc3\xa0xim profit de les seves capacitats. Una t\xc3\xa0ctica comuna per Venusaur \xc3\xa9s una combinaci\xc3\xb3 de Leech Seed i Toxic, que desgasten lentament el rival mentre que Venusaur es recupera de qualsevol mal amb moviments com Rest i Giga Drain._NEWLINE_Nogensmenys, cal dir que els Pok\xc3\xa9mon de tipus Planta no s\xc3\xb3n una elecci\xc3\xb3 molt habitual al m\xc3\xa0xim nivell competitiu, el que s\'anomena metajoc.\n_START_SECTION_\nA l\'anime\n_START_PARAGRAPH_\nEn l\'episodi Bulbasaur\'s Secret Garden, Ash Ketchum i els seus companys troben una zona d\'evoluci\xc3\xb3 per als Bulbasaur, protegida per un Venusaur. En un altre cap\xc3\xadtol, Grass Hysteria, un Venusaur \xc3\xa9s el guardi\xc3\xa0 d\'un bosc de Pok\xc3\xa9mon Planta. Accepta Ash i May, i m\xc3\xa9s tard encoratja un Bulbasaur perqu\xc3\xa8 s\'uneixi a May.'